Klokken 01:27 natten til mandag kørte en bilist frontalt ind i et vejtræ i krydset hasserisgade/Skelagervej i Aalborg. Det fortæller vagtchef ved Nordjyllands Politi Karsten Højrup Kristensen. - Det er en beboer i nærheden, der hører et højt brag og som så kan se, at der er en bil, der er kørt galt og ringer til os, fortæller vagtchefen. Det var dog ikke en ambulance, der skulle rekvireres, for føreren af bilen var nemlig hurtigt efter uheldet på vej væk i fuldt firspring. - Han løber tilbage ad Hasserisgade ved Hasseris Gymnasium og stikker altså af fra stedet, fortæller vagtchefen, der håber, at der er borgere, der har set noget op til eller efter uheldet, der kan hjælpe politiet til at finde bilisten. - Vi har ikke rigitg nogen idé om hvem der kan have ført bilen, for den er afmeldt hos Motorstyrelsen og så er der ikke anført en ejer, vi kan kontakte, siger vagtchefen videre, der ikke vil gætte på, hvorfor bilen ikke er tilmeldt motorregisteret. - Det kan være bilen er stjålet eller at den er blevet handlet for kort tid siden og ikke er blevet omregistreret endnu - det ved vi ikke. - Men vi vil rigtig gerne høre fra nogen, der har set noget og den unge mand må da også meget gerne ringe til os selv, siger Karsten Højrup Kristensen. Uheldet skete her:

Referat:
Nordjyllands Politi søger en bilist, der natten til mandag kørte galt i et solouheld.